ກົມພະລະ ສິລະປະສຶກສາ ສະຫຼຸບການຈັດຕັ້ງປະຕິບັດວຽກງານປະຈຳປີ 2018
ໃນຕອນເຊົ້າວັນທີ 25 ກັນຍານີ້ ທີ່ຫ້ອງປະຊຸມຫ້ອງວ່າການປົກຄອງແຂວງສາລະວັນ ໄດ້ຈັດກອງປະຊຸມສະຫຼຸບການຈັດຕັ້ງປະຕິບັດວຽກງານພະລະ ແລະ ສິລະປະສຶກສາ ປະຈຳປີ 2018 ໂດຍເປັນກຽດເຂົ້າຮ່ວມຂອງທ່ານ ບຸນສຸກ ທິລະສັກ ຫົວໜ້າກົມພະລະ ແລະ ສິລະປະສຶກສາ, ມີທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງ, ບັນດາທ່ານຫົວໜ້າ, ຮອງຫົວໜ້າພະແນກສຶກສາທິການ ແລະ ກິລາ, ທ່ານຫົວໜ້າຂະແໜງພະລະ - ສິລະປະສຶກສາ 18 ແຂວງ, ກົມການທະຫານທ້ອງຖິ່ນ, ກົມກໍ່ສ້າງກຳລັງປ້ອງກັນຄວາມສະຫງົບ, ກົມສ້າງຄູ, ກົມກິລາມວນຊົນ, ກົມກິລາລະດັບສູງ, ກົມຈັດຕັ້ງພະນັກງານ ແລະ ພາກສວ່ນທີ່ກ່ຽວຂ້ອງເຂົ້າຮ່ວມຢ່າງພ້ອມພຽງ.
ໃນພິທີ ທ່ານ ບຸນສຸກ ທິລະສັກ ຫົວໜ້າກົມພະລະ ແລະ ສິລະປະສຶກສາ ກໍ່ໄດ້ໃຫ້ກຽດຂຶ້ນຜ່ານຜົນສຳເລັດໃນການຈັດຕັ້ງປະຕິບັດວຽກງານພະລະ - ສິລະປະສຶກສາຮອບດ້ານປະຈຳປີ 2018 ແລະ ທິດທາງແຜນການວຽກງານຈຸດສຸມ 2019 ເຊິ່ງມີຜົນສຳເລັດໃນຫຼາຍໆດ້ານເປັນຕົ້ນແມ່ນດ້ານວຽກງານການສ້າງຄູພະລະສຶກສາ ແລະ ຄູສິລະປະສຶກສາເປັນຕົ້ນໄດ້ຮັບນັກຮຽນເຂົ້າຮຽນທັງໜົດ 314 ຄົນ ປະຕິບັດໄດ້ 11,78%, ສຳເລັດການຈັດຕັ້ງປະຕິບັດແຜນການຮຽນ -ການສອນ ຕາມຫຼັກສູດທີ່ໄດ້ກຳນົດໄວ້ 100%, ໄດ້ຝຶກອົບຮົມສ້າງຄວາມເຂັ້ມແຂງດ້ານພາລະ - ສິລະປະສຶກສາ ແລະ ທັກສະວິຊາສະເພາະ, ໄດ້ປັບປຸງຫຼັກສູດປະລິນຍາຕີຕໍ່ເນື່ອງມາເປັນຫຼັກສູດປະລິຍາຕີປົກກະຕິ ແລະ ຫຼັກສູດ 12+2, ດ້ານການຈັດຕັ້ງປະຕິບັດຫຼັກສູດການຮຽນ - ການສອນ ພະລະສຶກສາ ແລະ ສິລະປະສຶກສາໃນໂຮງຮຽນສາມັນສຶກສາສຳລັບຊັ້ນປະຖົມ ປ1 - ປ5 ແມ່ນຈະໄດ້ຮຽນ 5 ພາກ ຄື: ລະບຽບຮູບແຖວ, ຫັດກາຍບໍລິຫານ, ຫັດກາຍປະກອບດົນຕີ, ແບບຫຼິ້ນ, ແລ່ນ-ລານ, ກາຍຍະກຳພື້ນຖານ ແລະ ກິລາເລືອກຮຽນ, ຊັ້ນມັດທະຍົມສຶກສາ ມ1 - ມ4 ແມ່ນຮຽນ 2 ຊົ່ວໂມງຕໍ່ອາທິດ, 66 ຊົ່ວໂມງຕໍ່ສົກຮຽນ,ມັດທະຍົມປາຍ ແມ່ນ 2 ຊົວໂມງຕໍ່ອາທິດ, 68 ຊົ່ວໂມງຕໍ່ສົກຮຽນ ສ່ວນເນື້ອໃນຫຼັກສູດແມ່ນແຕກຕ່າງກັນ, ດ້ານສິລະປະສຶກສາກໍ່ຈະໄດ້ຮຽນດ້ານສິລະປະກຳ ການແຕ້ມຮູບລະບາບສີ, ການປັ້ນ, ການສ້າງສັນຜົນງານສິລະປະ, ທິດສະດີດົນຕີ, ການຮ້ອງເພງ,ເຄື່ອດົນຕີພື້ນເມືອງລາວ - ສາກົນ ແລະ ນາດຕະສິນ, ດ້ານການຈັດຕັ້ງປະຕິບັດແຜນການສ້າງໂຮງຮຽນຕົວແບບດ້ານພະລະສຶກສາ ແລະ ສິລະປະສຶກສາ ມີໂຮງຮຽນຕົວແບບ 36 ແຫ່ງ, ໄດ້ຈັດຕັ້ງການຮຽນ - ການສອນ ວິຊາສຶກສາປ້ອງກັນຊາດ - ປ້ອງກັນຄວາມສະຫງົບ, ສົ່ງເສີມທັກສະຊີວິດໃນການປ້ອງກັນສິ່ງເສບຕິດ ແລະ ປະກົດການຫຍໍ້ທໍ້ໃນໂຮງຮຽນ,ສົ່ງເສີມ ແລະ ອະນຸລັກພູມປັນຍາທ້ອງຖິ່ນ, ສົ່ງເສີມຂະບວນການແຂ່ງຂັນກິລາ ແລະ ສິລະປະນັກຮຽນ - ນັກສຶກສາທັງພາຍໃນ ແລະ ຕ່າງປະເທດ, ພ້ອມກັນນັ້ນແມ່ນໄດ້ມີການບໍລິຫານຄຸ້ມຄອງວຽກງານພະລະ - ສິລະປະ ແລະ ການພົວພັນຮ່ວມມືເປັນຕົ້ນການປັບປຸງພະລະບົດບາດ, ໜ້າທີ່,ໂຄງປະກອບກົງຈັກການຈັດຕັ້ງ, ການສ້າງຄວາມເຂັ້ມແຂງໃນການກວດກາ, ຕິດຕາມ, ປະເມີນຜົນ ແລະ ຈັດລະບົບຖານຂໍ້ມູນ.
ສຳລັບທິດທາງແຜນການຈຸດສຸມໃນຕໍ່ໜ້າແມ່ນເອົາໃຈໃສ່ໃນການກໍ່ສ້າງ, ປັບປຸງ ແລະ ຍົກລະດັບການສ້າງຄູພະລະສຶກສາ ແລະ ສິລະປະສຶກສາ, ກໍ່ສ້າງ, ປັບປຸງ, ບູລະນະພື້ນຖານໂຄ່ງລ່າງ ແລະ ສິ່ງອຳນວຍຄວາມສະດວກໃຫ້ແກ່ການຮຽນ - ການສອນ, ການປະຕິບັດຫຼັກສູດການຮຽນ - ການສອນວິຊາພະລະສຶກສາ - ສິລະປະສຶກສາໃນທຸກຊັ້ນທຸກສາຍ, ສະໜອງອຸປະກອນການຮຽນ - ການສອນຈາມຫຼັກສູດທີ່ໄດ້ກຳນົດໄວ້ໃນແຕ່ລະຊັ້ນຮຽນ, ປະຕິບັດຫຼັກສູດການຮຽນ - ການສອນສຶກສາວິຊາພື້ນຖານປ້ອງກັນຕົວ, ສົ່ງເສີມທັກສະຊີວິດໃນການປ້ອງກັນສິ່ງເສບຕິດ ແລະ ປະກົດການຫຍໍ້ທໍ້ໃນໂຮງຮຽນ ແລະ ການສົ່ງເສີມ ອຸນຸລັກພູມປັນຍາທ້ອງຖິ່ນ, ພ້ອມທັງສົ່ງເສີມຂະບວນການແຂ່ງຂັນກິລາ ແລະສິລະປະນັກຮຽນ - ນັກສຶກສາທັງພາຍໃນ ແລະ ຕ່າງປະເທດກໍ່ຄືການບໍລິຫານ ຄຸ້ມຄອງວຽກງານພະລະ ແລະ ສິລະປະສຶກສາ ແລະ ການພົວພັນຮ່ວມມື ທັງນີ້ກໍ່ເພື່ອເປັນການເຮັດໃຫ້ວຽກງານພະລະ - ສິລະປະສຶກສາມີຄວາມເຂັ້ມແຂງ ແລະ ຂະຫຍາຍຕົວໃນທຸກໆດ້ານ.
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດຂ່າວໂດຍ: ໂອເລ້ ສິງຂາວເພັດ